Mikayla 'weer haar ou self' ná spoegkobra haar pik | Maroela Media
Mikayla Grové. Foto: Facebook.
Ludwig Grové, Mikayla se pa, het Donderdag aan Maroela Media vertel die gesin is nog elke dag dankbaar dat hulle betyds by die hospitaal aangekom het om mediese behandeling te ontvang – iets wat duidelik haar lewe gered het.
Op die dag waarop 'n Mosambiekse spoegkobra Mikayla gepik het terwyl sy in haar bed gelê en slaap het, was hul redding waarskynlik dat hy 'n familievriend gebel het om onmiddellik die waakeenheid in kennis te stel van haar toestand.
Nou is dit reeds 'n maand ná die voorval en die gesin vertel Mikayla is weer "haar ou self". "Sy is nes die klein dogtertjie wat sy veronderstel is om te wees – jy sal nie glo dat ons so tydjie gelede só bekommerd was nie. Sy het vandeesweek al netbal gespeel en gaan vanmiddag tennis oefen saam met die skool. Sy is heeltemal gesond," vertel hy.
Volgens dr. Bianca Visser, kliniese bestuurder van Netcare uMhlanga se noodafdeling, was Mikayla in die hele proses vier keer in die teater – drie keer om die wond aan haar gesig te ontleed en te verseker dat die wond nie septies raak nie, en 'n vierde keer vir 'n operasie.
Visser sê Mikayla se toestand was kritiek by haar aankoms in die hospitaal. "Sy het verskriklik opgegooi en haar gesig het baie geswel. Daar was ook 'n groot gevaar dat haar lugweg sou toeswel. Die mediese personeel het meer as vyf keer teengif toegedien om haar toestand weer stabiel te probeer kry," sê sy.
Volgens haar het die selle op Mikayla se wang doodgegaan as gevolg van die gif van die slang en dié infeksie het ook na haar nek en skouers versprei. 'n Chirurg was egter in staat om haar vel te rek wat verseker het dat 'n veloorplanting nié nodig is nie.
Inge en Mikayla. Foto: Verskaf.
Grové sê die gesin sien nou daarna uit dat hul lewe weer na normaal terugkeer. "Sy het in die proses baie vetweefsel verloor, maar ons is oortuig dat sy in die volgende jaar volkome sal herstel. Sy is saans maar nog bang, maar ons probeer dit mooi bestuur sodat sy weet dis 'n enkele voorval wat nie sommer weer in haar lewe met haar sal gebeur nie.
"Ons probeer ook nie in vrees lewe nie. Ons kyk elke aand onder die beddens en in die huis vir slange omdat dit 'n gevaar in hierdie gebied is, maar ons laat nie toe dat vrees ons oorskadu nie. Ons is net bly dat dit nou verby is en dat Mikayla gesond is," vertel hy.
Dr. Visser sê 'n hospitaal hoef nie onmiddellik 'n slang te identifiseer om 'n slagoffer se lewe met teengif te red nie. Volgens haar mors ouers in baie gevalle baie tyd om eers die slang te soek om sodoende die inligting aan die hospitaal oor te dra. Sy sê die tyd wat gebruik word om die slang te soek is eintlik 'n kritieke tyd vir die slagoffer se gesondheid en dat hy of sy onmiddellik behandeling moet ontvang.
Sy raai ook ouers aan om die hospitaal se noodeenheid reeds telefonies in kennis te stel sodat die regte personeel reeds die slagoffer inwag en onmiddellik behandeling kan toepas.
Ek kan net dink hoe bly die ouers van hierdie oulike kind moet wees.
Baie goeie nuus. Ons is dankbaar.
Geniet jou skool, dapper meisietjie!
Ons is saam met Mikayla en haar ouers dankbaar. Mag haar getuienis n groot impak op haar onderwysers, maats en familie hê. Baie sterkte vir jou